**Assassin's Creed Valhalla** (בתרגום חופשי לעברית: **אמונת המתנקש: ולהאלה**) הוא משחק תפקידים מסוגת משחק הרפתקאות-פעולה שפותח על ידי "יוביסופט מונטריאול" ומופץ על ידי חברת יוביסופט. משחק זה הוא השנים עשר בסדרה בעלת אותו השם ונחשב להמשכו של המשחק הקודם בסדרה - "Assassin's Creed Odyssey". המשחק מתרחש באנגליה, במאה ה-9 לספירה, ועוסק במיתולוגיה הנורדית ובתרבות הוויקינגים. השחקן נכנס לנעליו של **אייבור**, פושט ויקינגי שחי בתקופה הוויקינגית ונקלע אל הסכסוך בין אחוות המתנקשים למסדר הטמפלרים.

המשחק יצא לשוק ב-10 בנובמבר 2020 לקונסולות הדור הנוכחי - המחשב האישי, פלייסטיישן 4, Xbox One ו-Google Stadia ואף לקונסלת הדור הבא של Xbox Series X; ואילו לקונסולת הדור הבא של פלייסטיישן 5, המשחק יצא לשוק ב-12 בנובמבר 2020 בצפון אמריקה ואוסטרליה וב-19 בנובמבר 2020 באירופה.

משחקיות
-------

במשחק הנוכחי, השחקן ייכנס לנעליה של אייבור ורינסדוטיר, פושטת דרכים ויקינגית שמובילה את בני עמה הוויקינגים מנורווגיה במהלך פשיטות וקרבות נגד המלך אלפרד וארבע הממלכות האנגלו-סקסיות של ימי הביניים באנגליה בתקופה הוויקינגית. לשחקן תהיה האפשרות לבחור את מינה של אייבור כאשה (בדיבובה של ססיל סטנספיל) או כגבר (בדיבובו של מגנוס ברון) והוא יוכל לבחור את עיצוב השיער, צבעי המלחמה, הלבוש והשריון של אייבור. מכניקת הלחימה שונתה במטרה לאפשר החלפה כפולה של כמעט כל נשק אפשרי. גם מכניקת "עין הנשר" צפויה לחזור בדמות עורב שיהיה לבן לווייתה של אייבור במשחק. השחקן יוכל להשתמש בעורב על מנת לגלות את האזורים הסמוכים כפי שעשו דמויותיהם של הנצים **סנו** ו**איקרוס** ב-"Origins" וב-"Odyssey" (בהתאמה). המשחק יסתמך פחות על מערכת עליית השלבים מסורתית, ובמקום זאת יתמקד יותר בבחירת המיומנויות באמצעות עצי מיומנות שייבחרו על ידי השחקן ככל שאייבור תתקדם במהלך המשחק, והאויבים השונים ידורגו על פי אוסף המיומנויות. עצי המיומנויות יהיו דומים לעצמי המיומנויות במשחקים "The Witcher", ‏"Fallout 4" ו-"The Elder Scrolls V: Skyrim. לבחירותיו של השחקן באמצעות אפשרויות הדיאלוגים או באמצעות מהלך המשחק יהיו השפעה על הדמויות ועל הבריתות הפוליטיות שלהן עם דמויות בלי שחקן.

מאפיין חדש ומרכזי במשחק הוא מאחזי ההתיישבות, שהשחקן, כאייבור, יסייע לבנייתם וינהיג במהלך המשחק. הבמאי הקריאייטיבי, אשרף איסמעיל, תיאר את חשיבות מאחזי ההתיישבות כמשהו ש"הרבה ממה שאתה עושה בעולם המשחק הוא, בסופו של יום, להאכיל את המאחז כך שהוא יוכל לצמוח, הוא יוכל לפרוח." השחקן יוכל לנהל בנייה של סוגים מסוימים של בניינים אשר בתורם יספקו יתרונות למשחקיות. במטרה לבנות מבנים אלה, השחקן יצטרך להוביל את הוויקינגים לפשיטות ולאיסוף משאבים. מכניקות ההתגנבות והקרבות הימיים ישובו למשחק, אם כי כלי השייט ישמשו בעיקר כאמצעי נסיעה מהירים יותר לצורך ביצוע פשיטות ובריחה לאחר לחימה יבשתית, ולא לצורך התקשרות עם כלי שיט ימיים אחרים.

על אף שהמשחק מיועד לשחקן יחיד, הוא עתיד לכלול אופציות מקוונות במטרה לעודד שחקנים לחלוק את ההתקדמות והיצירתיות שלהם.

עלילה
-----

### רקע

בשנת 873 לספירה, **אייבור ורינסדוטיר** ("בתו של ורין"), פושטת ויקינגית ומתנקשת, מנהיגה את בני עמה הוויקינגים מנורווגיה להתנחלות באנגליה כחלק מפלישת הוויקינגים לבריטניה. פלישה זו מביאה אותם למלחמה נגד המלך אלפרד הגדול וארבע הממלכות האנגלו-סקסיות של ימי הביניים באנגליה - ממלכת וסקס, ממלכת נורת'מבריה, ממלכת מזרח אנגליה וממלכת מרסיה. בד בבד, אייבור מתוודעת אל 'הנחבאים', ומצטרפת למאבקם נגד מסדר הקדמונים. בנוסף, המשחק ימשיך להציג את העלילה המתרחשת בעידן המודרני, העוסקת בחוקרת לשעבר של תעשיות אבסטרגו, ליילה חסן, שהופיעה הן ב-"Origins" והן ב-"Odyssey", וכן ימשיך לעסוק במלחמתם ארוכת השנים של המתנקשים נגד הטמפלרים לאורך ההיסטוריה.

### עלילת המשחק

כילדה צעירה, הייתה אייבור עדה למות הוריה בידי שר המלחמה הוויקינגי קיוטבה האכזר לפני שניצל וחולץ על ידי סיגורד, בנו של המלך המקומי. שמונה עשרה שנים מאוחר יותר, אייבור המבוגרת ממשיכה במרדפה אחר נקמה בקיוטבה. בעוד ניסיונה האחרון נכשל, אייבור מצליחה להשיג את הגרזן שאביה נשא. כשהיא נוגעת בגרזן, אייבור חווה חיזיון העוסק באודין. סקרנית לגבי החיזיון, אייבור מתייעצת עם רואה הנסתרות המקומית, ואלקה. אצל ואלקה, אייבור חוזה בחיזיון נוסף המראה את סיגורד, כיום אחיה המאמץ, לפני שזאב ענק תוקף את שניהם. ואלקה מפרשת את החיזיון כנבואה שבסופו של דבר, אייבור תבגוד בסיגורד. המלך סטירביורן משבט העורב, אביה המאמץ של אייבור, ממריץ אותה להמשיך לצוד אחר קיוטבה, מה שמסכן את השבט שלהם במלחמה בה אין לה שום סיכוי לנצח בכוחות עצמה. בדיוק אז, סיגורד חוזר ממסע פשיטה בן שנתיים, ומביא עושר וצמד זרים מסתוריים, באסים והיית'ם, המשתייכים למסדר 'הנחבאים'.

סיגורד מגיש לאייבור מתנה שקיבל מבאסים והיית'ם, להב נסתר. לאחר מכן, האחים מתחילים במסע להפיל את קיוטבה אחת ולתמיד. לאחר שכבשו כפר מכוחותיו של קיוטבה, אייבור וסיגורד פוגשים את המלך הרלד, המציע את תמיכתו בחיסול קיוטבה. בתגבורו של הרלד, סיגורד מוביל תקיפה במעוזו של קיוטבה. באסים והיית'ם מגלים לאייבור שהם עקבו אחר סיגורד לנורווגיה במטרה להרוג את קיוטבה בעצמם, אך מסכימים לתת לאייבור לעשות את המעשה. אייבור הורגת את קיוטבה בדו-קרב. לאור ניצחונם, אייבור, סיגורד וסטירביורן נוסעים לממלכתו של הרלד במסגרת כינוס של מספר שבטים – שם מכריז הרלד על כוונתו לאחד את כל השבטים של נורווגיה לממלכה אחת תחת שלטונו. סטירביורן נכנע לפקודתו של הרלד, מעשה אשר מקומם את סיגורד, שציפה לרשת את כתר אביו. הוא ואייבור לוקחים את אנשי השבט הנאמנים להם בשבט ומתכוננים לפשיטה על בריטניה, שם הם יוכלו להקים ממלכה משלהם החופשייה משלטונו של הרלד.

אייבור, סיגורד ושבט העורב מתיישבים במחנה ויקינגי נטוש בממלכת מרסיה ומכנים אותו רייבנת'רופ. על מנת להבטיח את התיישבותם, הם מחליטים לכרות ברית עם השבטים הוויקינגים המקומיים וממלכות סקסון. באסים והיית'ם מגלים גם כי מסדר הקדמונים – אויביהם מקדמת דנא של 'הנחבאים' – קיים בבריטניה, ומגייסים את עזרתה של אייבור בחיסול סוכני המסדר. אייבור נשלחת על ידי השבט לאזורים שונים באנגליה על מנת לכרות בריתות אסטרטגיות עם מלכים אנגלים ופולשים נורדיים נוספים, ועוזרת להם בצורכיהם. באחת מהמשימות הללו, אייבור פוגשת בסיגורד ובאסים שיצאו למסע משלהם, והשלושה משחררים ונעזרים בלוחמת קדושה בשם פולקה על מנת להתנגד למלך אלפרד, מלך ווסקס שמאיים על האזור. כשסיגורד ואלפרד משוחחים, פולקה מתגלה כבת בריתו של אלפרד וכחברה במסדר הקדמונים, והיא אוסרת את סיגורד בשמו של אלפרד וחוטפת אותו.

במקביל, אייבור גם חווה חזיונות עזים המציגים את ניסיונותיו של אודין למנוע את מותו ברגנארוק, ולשם כך, יחד עם שאר אלי האסיר – תור, פריה, טיר ולוקי – הוא שתה מיד קסום שיבטיח כי נשמתו תתגלגל מחדש כבן תמותה אחרי ראגנארוק.

אייבור ובאסים עוקבים אחר פולקה אל הבסיס שלה, פושטים עליו יחד עם בני בריתם והורגים אותה, אך לא לפני שהיא מענה את סיגורד, ומשאירה אותו עם הפרעת דחק פוסט-טראומתית וקוטעת את זרועו הימנית. במהלך העינויים, פולקה (שמשוכנעת שסיגורד הוא צאצא שלך האיסו) גרמה לו לחשוב שהוא אל בין בני תמותה.

סיגורד, שעדיין משוכנע שהוא אל, מחליט לחזור לנורווגיה עם אייבור. בנורווגיה, סיגורד חושף מקדש איסו נסתר עם מערכת טכנולוגית מתקדמת. גם אייבור וגם סיגורד מחברים את עצמם אל המערכת ומועברים לוולהאלה, שם הם יכולים ליהנות משהות אינסופית בגן עדן. עם זאת, אייבור מבינה במהירות כי הוולהאלה בה הם נמצאים היא רק סימולציה וירטואלית ובורחת ממנה יחד עם סיגורד. לאחר מכן, השניים ניצבים מול באסים, שמגלה כי אייבור, סיגורד, והוא עצמו הם גלגולי נשמות של אודין, טיר ולוקי מבני האיסו, בהתאמה. לוקי רוצה לנקום על התעללותו של אודין בבנו פנריר, ולכן באסים תוקף את שניהם. בעבודה משותפת, איבור וסיגורד מצליחים ללכוד את באסים במציאות המדומה של המקדש. כשהוא מבין את האיוולת שבמעשיו, סיגורד מוותר על הנהגת שבט העורב לאייבור. בהתאם לבחירותיה של אייבור במהלך המשחק, סיגורד מחליט להישאר מאחור בנורווגיה או לחזור עם אייבור בחזרה לבריטניה, שם אייבור מתקבלת כגיבורה על ידי שבט העורב.

לאחר שאייבור חוזרת לנורווגיה, היא מגלה שבני בריתה מתכוונים לתקוף את הטריטוריה האחרונה שנשארה תחת שליטתו של אלפרד, האמונת'שאייר. אייבור מצטרפת לפולשים הנורדים ולמלכים הבריטיים בתקיפה, והפלישה הוויקינגית לאנגליה נגמרת בניצחונם של הנורדים. לאחר שאייבור חוזרת לרייבנת'רופ, היא מקבלת מכתב מסתורי ובו מיקום. אייבור מגיעה למיקום ומוצא שם את אלפרד, שחושף בפניה שהוא המנהיג של מסדר הקדמונים. אלפרד מספר לאייבור שהוא קיבל את התפקיד בירושה מאביו, שגם הנהיג את המסדר, אך הוא מעולם לא רצה בכך ולמעשה נעזר באייבור על מנת לחסל את סוכני המסדר מבפנים. אייבור ואלפרד נפרדים לשלום, מבלי שאייבור תהרוג את אלפרד. כאשר אייבור מספרת זאת להיית'ם, הוא נדהם אך מניח לעניין.

בהווה, ליילה חסן, שון הייסטינגס ורבקה קריין מאתרים את גופתה של אייבור בצפון אמריקה, במטרה למצוא תשובות אודות השדה המגנטי של כדור הארץ, שהתחזק בצורה מסתורית ומתחיל לשבש את תקשורת הלוויין העולמית, דבר המסכן את כדור הארץ בהפיכה לכוכב לכת בלתי ראוי למגורים. בעודם צופים בזיכרונותיה של אייבור, הקבוצה מסיקה כי התחזקותו של השדה המגנטי נוצר בעקבות מעשיו של דזמונד מיילס בשנת 2012. על מנת להחזיר את השדה לעוצמתו הראויה, ליילה נוסעת למקדש בו נלחמו אייבור ובאסים, אך נאלצת להביא את מטה הרמס להגן על עצמה מפני כמויות הקרינה הקטלניות שהמקדש מייצר. כשהיא נכנסת פנימה, היא מתחברת למערכת הטכנולוגית של המקדש, שם היא פוגשת את באסים שהיה כלוא למעלה מאלף שנים. באסים מראה לה כיצד למדר את השדה המגנטי במטרה להבטיח את ניטרולו, ומגלה שהוא זה שיידע אותם על מקום קבורתה של אייבור, אך גונב את מטה הרמס ונמלט מהמקדש, בדיוק כפי שהוא ואהובתו, אלתיה, תכננו. בעודה כלואה במקדש, ליילה נתקלת בישות הנקראת "הקורא" (שבדיעבד משתמע שהוא דזמונד מיילס) ומסכימה לעבוד איתו במציאת דרך למנוע את הכחדתו הבלתי נמנעת של האנושות. בינתיים, באסים מבקר את שון ורבקה ומבקש לקבוע פגישה עם ויליאם מיילס. בעוד שון ורבקה עוזבים במטרה ליצור קשר עם ויליאם, באסים נכנס לאנימוס במטרה ללמוד את כל סודותיה של אייבור ולגלות להיכן נעלמו ילדיה.

### חבילות ההרחבה

#### זעם הדרואידים (Wrath of the Druids)

חבילת ההרחבה הראשונה שיצאה למשחק, שלוקחת את השחקן לאזור חדש לגמרי - האי אירלנד. במהלך חבילת ההרחבה על השחקן להלחם בכת מסתורית שמאיימת על השלווה באירלנד, וכן לעזור למלכים המקומיים לבסס את השליטה באזור.

**מפגש גורלי (A Fated Encounter)**

חבילת ההרחבה השניה המפגישה את איבור עם קסנדרה, גיבורת המשחק הקודם שנשארה בחיים בעקבות בעלותה על המטה של הרמס. השניים מסכימים לשתף פעולה במטרה למצוא את "התפוח של עדן" - פיסת עדן מסתורית מתקופת האיסו.

**שחר הרגנרוק (Dawn of Ragnarök)**

חבילת ההרחבה השלישית המתמקדת כולה בתקופת האיסו שלפני התחלת הרגנרוק. בהרחבה זו, אודין מתחיל ליישם את המהלכים שיעזרו לו לשרוד את הרגנרוק בעזרת לידה בגוף חדש (איבור).

**הפרק האחרון (The Last Chapter)**

חבילת ההרחבה הרביעית והאחרונה במשחק. בהרחבה זו, איבור מחליטה לעזוב את שבט העורב (לאחר שפיקדה עליו שנים ארוכות) ומחליטה לטייל בעולם במטרה להבין את הקשר שלה לאודין. בהווה, ויליאם מיילס נפגש עם באסים ומצהיר שבמידה והשניים יעבדו ביחד, על באסים להעניק למתנקשים חלק מהחומר הגנטי שלו על מנת שהאחרונים יוכלו להכניסו לאנימוס, מה שמוביל לאירועי המשחק הבא בסדרה.

פיתוח
-----

הסמליל הרשמי.
המשחק "Valhalla" היה בפיתוח למעלה משנתיים וחצי, כשהפיתוח העיקרי הובל על ידי צוות הפיתוח של "Assassin's Creed Origins" ביוביסופט מונטריאול ונתמך על ידי 14 אולפני יוביסופט אחרים ברחבי העולם. אשרף איסמעיל משמש כבמאי הקריאייטיבי של המשחק, לאחר שבעבר עבד על "Assassin's Creed Origins" ו-"Assassin's Creed IV: Black Flag", ואילו במאי העלילתי של המשחק הוא דארבי מקדוויט, שהיה התסריטאי הראשי של "Assassin's Creed: Revelations" ו-"Black Flag", ותסריטאי שותף של "Assassin's Creed: Unity". הכתב מייק ויליאמס מהאתר "USGamer" תיאר את ההיקף והמאמץ הגדול העומד מאחורי "Assassin's Creed Valhalla" כשווה ערך ל"תאוריה המאוחדת הגדולה" של הסדרה, לשילוב כל עבודות העיצוב והפיתוח בעבר לחזון יחיד מבלי בהכרח להמציא מחדש את כל הקונספטים שפותחו בעבר.

מקדוויט אמר שהם הכירו בכך שיהיו קווי דמיון למשחקי "God of War", אך הרגישו כי סדרת המשחקים ההיא למעשה עוסקת יותר במיתולוגיה, ואילו ב-"Valhalla", הם רצו שהשחקן יעבור חוויה "מבוססת היסטורית". לצד עובדות היסטוריות, יופיעו בעלילה אלמנטים מהמיתולוגיה הנורדית. לדברי אשרף איסמעיל, הדבר יתבסס על הדרכים שבה אייבור והוויקינגים מפרשים אירועים לא שכיחים כסימנים למעורבות של אליהם ולא לתפקיד הגלוי יותר שמילאה המיתולוגיה המצרית והיוונית. על היכולת לבחור את מינו של אייבור, ת'יירי נואל, יועץ המשחק, הצהיר כי אף על פי שעדיין מתקיים דיון היסטורי עד כמה גדולה הייתה השתתפות נשים כלוחמות בתוך העם הוויקינגי, יוביסופט האמינה כי נשים מופיעות באופן בולט הן במיתולוגיה הנורדית והן בחברה הנורדית, ולכן ביקשה לשקף את הרעיון הוויקינגי ש"נשים וגברים הם אימתניים באותה המידה בשדה הקרב".

"Valhalla" עתידה לצאת לשוק בסוף שנת 2020 עבור מחשבים אישיים, פלייסטיישן 4, Xbox One ו-Google Stadia. המשחק יהיה גם המשחק הראשון בסדרת "Assassin's Creed" שישווק עבור הקונסולות של הדור הבא, פלייסטיישן 5 ו-Xbox Series X. איסמעיל אמר כי "Valhalla" מייצגת את משחק הדגל של חברת יוביסופט עבור הדור הבא, ושהוא פותח בצורה חדשנית שתנצל את יתרון זמני הטעינה המהירים יותר ששתי הקונסולות החדשות מציעות. בגרסאות ה-Xbox, המשחק יתמוך בתכונת "המסירה החכמה" של מיקרוסופט, שתאפשר לשחקן לרכוש עותק אחד בלבד של המשחק שיעבוד הן על ה-Xbox One והן על ה-Xbox Series X.

במהלך אפריל 2019, דווח לראשונה כי המשחק הבא בסדרת "Assassin's Creed" ייקרא "Assassin's Creed Kingdom". עוד דווח בדיווח אחר כי המשחק ייקרא "Assassin's Creed Ragnarök". חברת יוביסופט רמזה על מיקום עלילת המשחק עם ביצת פסחא שהוסתרה במשחק אחר שלה, "Tom Clancy's The Division 2".

הכישלון הקריטי והמסחרי של "Tom Clancy's Ghost Recon Breakpoint" - משחק נוסף שנמצא בבעלות יוביסופט שהופץ בשנת 2019 - הניע את החברה לבחון מחדש את תהליך פיתוח המשחקים העתידיים שלה, שכללו בין היתר את "Assassin's Creed Valhalla".

הפצה
----

### שיווק

התפרצות מגפת הקורונה הובילה לביטול תערוכת E3 2020, אשר באופן מסורתי היוותה פלטפורמה מרכזית עבור המפתחים להודיע על הפצת משחקים עתידיים. בעקבות כך, יוביסופט החליטה לחשוף את משחקיה העתידיים, ביניהם "Assassin's Creed Valhalla", באמצעות פלטפורמה דיגיטלית.

ב-29 באפריל 2020, יוביסופט על נושא המשחק ועל שמו הרשמי במהלך שידור חי בן 8 שעות של עיצוב כרזת הקונספט הרשמית מאת האמן "BossLogic". ב-30 באפריל 2020, הטריילר הסינמטי הרשמי עבור המשחק הופץ בשידור חי.

משחק המשך
---------

 ערך מורחב – **Assassin's Creed Mirage**  

משחק המשך בשם "**Assassin's Creed: Mirage**" ("אמונת המתנקש: חזיון תעתועים") יצא ב-5 באוקטובר 2023. עלילת המשחק משמשת כפריקוול לאירועי Valhalla ומגוללת את קורותיו של באסים, שהפך מגנב רחוב פשוט לאחד מהנחבאים.

המשחק זונח כמעט לחלוטין אלמנטים של RPG, מציג מפה קטנה יותר (העיר בגדאד) ומתמקד בהתנקשויות בדומה למשחקים הראשונים בסדרה.

קישורים חיצוניים
----------------

ויקישיתוף מדיה וקבצים בנושא **Assassin's Creed Valhalla** בוויקישיתוף
* אתר האינטרנט הרשמי של Assassin's Creed Valhalla (באנגלית)
* Assassin's Creed Valhalla, סרטונים בערוץ היוטיוב
* "Assassin's Creed Valhalla", במסד הנתונים הקולנועיים IMDb (באנגלית)
* Assassin's Creed Valhalla, באתר PCGamingWiki (באנגלית)

ביאורים
-------

1. 1 2  במסגרת המשכיות הסדרה, אימצו מסדר הטמפלרים ואחוות המתנקשים את שמם המוכר להם כיום במהלך מסעי הצלב במאה ה-11. לפני כן המתנקשים נקראו **הנחבאים**, ואילו מסדר הטמפלרים נקרא **מסדר הקדמונים**.

הערות שוליים
------------

1. 1 2 3 4 5 6  Juba, Joe. "Answers To Our Biggest Questions About Assassin's Creed Valhalla". Game Informer. Gameinformer. Retrieved April 30, 2020.
2. ↑  Assassin's Creed Valhalla: Developer Commentary Trailer. Ubisoft, NA. Ubisoft North America. April 30, 2020. Event occurs at 1 minute, 21 seconds. Retrieved April 30, 2020.
3. ↑  Makuch, Eddie (April 30, 2020). "Assassin's Creed Valhalla's Two Eivor Actors Have Been Revealed". GameSpot. Retrieved April 30, 2020.
4. 1 2  Bailey, Dustin (April 30, 2020). "Assassin's Creed Valhalla has gender options because "women are equally formidable in battle"". PCGamesN. Retrieved April 30, 2020.
5. 1 2 3  Phillips, Tom (April 30, 2020). "Assassin's Creed Valhalla reshapes the series' RPG storytelling by giving you a Viking settlement". Eurogamer. Eurogamer. Retrieved April 30, 2020.
6. ↑  Khamu, Sandeep (April 29, 2020). "Assassin's Creed Valhalla Gameplay: Systems, Campaign size, Co-op & extra - Enter21st.com". Enter21st. Retrieved April 30, 2020.
7. 1 2 3 4 5  Dornbush, Jonathon (April 30, 2020). "Assassin's Creed Valhalla Gameplay, Story Details Revealed". IGN. Retrieved April 30, 2020.
8. ↑  Gartenberg, Chaim (April 29, 2020). "Assassin's Creed Valhalla is Assassin's Creed with vikings". The Verge. The Verge. Retrieved April 30, 2020.
9. ↑  Ramée, Jordan. "Assassin's Creed Valhalla's Storytelling Is "Very Unique," Says Dev". GameSpot. GameSpot. Retrieved April 30, 2020.
10. ↑  Phillips, Tom (April 30, 2020). "Assassin's Creed Valhalla reshapes the series' RPG storytelling by giving you a Viking settlement". Eurogamer. Eurogamer. Retrieved April 30, 2020.
11. 1 2  Williams, Mike (April 30, 2020). "Assassin's Creed Valhalla Is the Grand Unifying Theory of Assassin's Creed". USGamer. Retrieved April 30, 2020.
12. ↑  Ramée, Jordan (April 30, 2020). "Why Assassin's Creed Valhalla Dev Isn't Worried About The God Of War Similarities". GameSpot. Retrieved April 30, 2020.
13. ↑  Adler, Matthew (April 30, 2020). "Assassin's Creed Valhalla Will Support Smart Delivery on Xbox Series X". IGN. Retrieved April 30, 2020.
14. ↑  Plant, Mike (April 11, 2019). "Assassin's Creed Kingdom rumours and gaming marathons – Gamer's Podcast Episode 19". Guinness World Records. Retrieved April 12, 2019.
15. ↑  Arif, Shabana (April 6, 2019). "Report: The next Assassin's Creed game is codenamed Kingdom and will feature vikings". vg247. Gamer Network. Retrieved April 12, 2019.
16. ↑  Yadav, Ugrasen (January 4, 2020). "Next Assassins Creed - Ragnarok Mjolnir Edition Leaked by GameStop". Gamer Tweak. Retrieved April 30, 2020.
17. ↑  Schreier, Jason (May 4, 2019). "Odd Tease In The Division 2 Spills The Beans On The Next Assassin's Creed". Kotaku. Gizmodo Media Group. Retrieved April 12, 2019.
18. ↑  Good, Owen. "Ghost Recon Breakpoint's spectacular bomb blows up Ubisoft's plans for 2019". Polygon. Retrieved April 30, 2020.
19. ↑  Nunneley, Stephany (October 24, 2019). "Ghost Recon Breakpoint critical reception and sales "very disappointing"". vg247. Retrieved April 30, 2020.
20. ↑  Yin-Poole, Wesley (March 11, 2020). "Microsoft, Ubisoft announce plans for digital events after E3 2020 cancellation". Eurogamer. Retrieved April 30, 2020.
21. ↑  "Assassin's Creed Valhalla: Official Tease with BossLogic". Retrieved April 30, 2020.
22. ↑  "Assassin's Creed Valhalla: Cinematic World Premiere Trailer". Retrieved April 30, 2020.

| Assassin's Creed |
| --- |
| משחקים ראשיים | Assassin's Creed • Assassin's Creed II • Assassin's Creed: Brotherhood • Assassin's Creed: Revelations • Assassin's Creed III • Assassin's Creed IV: Black Flag • Assassin's Creed Unity • Assassin's Creed Syndicate • Assassin's Creed Origins • Assassin's Creed Odyssey • Assassin's Creed Valhalla • Assassin's Creed Mirage |
| משחקי ספין אוף | Assassin's Creed: Altaïr's Chronicles • Assassin's Creed: Bloodlines • Assassin's Creed II: Discovery • Assassin's Creed: Project Legacy • Assassin's Creed III: Liberation • Assassin's Creed Freedom Cry • Assassin's Creed Rogue • Assassin's Creed Chronicles |
| סרטים | Assassin's Creed • Assassin's Creed: Lineage • Assassin's Creed: Ascendance • Assassin's Creed: Embers |
| ספרים ומדיות אחרות | Assassin's Creed: Renaissance |
| דמויות | אלטאיר אבן לא-אחד • אציו אודיטורה דה פירנצה • דזמונד מיילס • היית'ם קנוויי • קונור קנוויי • אדוארד קנוויי • שיי פטריק קורמק • ארנו דוריאן • אוולין דה גראנדפרה • האחים ג'ייקוב ואיווי פריי • אלכסיוס וקסנדרה • באייק מסיווה |

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2021146919
* VIAF: 7351161514257370750000
* WorldCat (עם VIAF): 7351161514257370750000

 |